Document ID: 32014R0001

DELEGIRANA UREDBA KOMISIJE (EU) br. 1/2014
оd 28. kolovoza 2013.
o sastavljanju Priloga III. Uredbi (EU) br. 978/2012 Europskog parlamenta i Vijeća o primjeni sustava općih tarifnih povlastica
EUROPSKA KOMISIJA,
uzimajući u obzir Ugovor o funkcioniranju Europske unije, a posebno njegov članak 207.,
uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih tarifnih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 10. stavak 4.,
budući da:
(1)
U članku 9. stavku 1. Uredbe (EU) br. 978/2012 („Uredba o OSP-u”) utvrđeni su posebni kriteriji prihvatljivosti za dodjeljivanje tarifnih povlastica zemlji podnositeljici zahtjeva u okviru posebnog dogovora o poticajima za održivi razvoj i dobro upravljanje (OSP+). U tu se svrhu dotična zemlja treba smatrati ugroženom te mora ratificirati sve konvencije navedene u Prilogu VIII. Uredbi o OSP-u, a najnoviji raspoloživi zaključci relevantnih nadzornih tijela ne smiju upućivati na ozbiljne pogreške u učinkovitoj primjeni bilo koje konvencije. U odnosu na bilo koju konvenciju ne bi smjela izraziti rezervu koja je zabranjena dotičnom konvencijom ili se za potrebe članka 9. Uredbe o OSP-u smatra nespojivom s ciljem i svrhom te konvencije. Osim toga, trebala bi bezrezervno prihvatiti zahtjeve u vezi s izvješćivanjem koje nameće svaka konvencija te preuzeti obveze iz članka 9. stavka 1. točaka (d), (e) i (f) Uredbe o OSP-u.
(2)
Svaka zemlja podnositeljica zahtjeva koja želi iskoristiti tarifne pogodnosti OSP + morala je podnijeti zahtjev s priloženim iscrpnim podacima o ratifikaciji odgovarajućih konvencija, svojim rezervama i primjedbama na rezerve koje su izrazile druge stranke konvencije te preuzetim obvezama.
(3)
Komisija je zaprimila zahtjeve iz Armenije, Bolivije, Ekvadora, Gruzije, Kabo Verdea, Kostarike, Mongolije, Pakistana, Paragvaja i Perua.
(4)
Komisija je ovlaštena za donošenje delegiranog akta u skladu s člankom 290. UFEU-a radi sastavljanja Priloga III. kako bi odobrila OSP + uvrštavanjem zemlje podnositeljice zahtjeva na popis zemalja korisnica OSP+.
(5)
Komisija je preispitala zahtjeve podnesene u skladu s odredbama članka 10. stavka 1. Uredbe o OSP-u i sastavila popis zemalja korisnica OSP + koje ispunjavaju kriterije prihvatljivosti. Sukladno tome, tim bi zemljama trebalo dodijeliti OSP + od 1. siječnja 2014.,
DONIJELA JE OVU UREDBU:
Članak 1.
Prilog III. Uredbi (EU) br. 978/2012 utvrđuje se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. kolovoza 2013.

Labels: 3
18
19